## La Generalitat ha distribuït ja 230.000 targetes de la nova Móbilis30 que facilita el transport gratuït als jóvens menors de 31 anys

*** El suport de cartó podrà utilitzar-se durant una setmana més per a aquells sol·licitants que no hagen rebut el suport per correu
* La renovació es pot realitzar de manera en línia en la web de la Generalitat, que ha reforçat el sistema habilitat per a sol·licitar-la**

La Generalitat ha distribuït ja més de 230.000 targetes de la nova Móbilis30 amb el suport de plàstic que facilita el transport gratuït als jóvens menors de 31 anys en el transport metropolità de València, TRAM d’Alacant i TRAM de Castelló a partir de l’1 de juny.

L’actual suport, de cartó, tenia vigència fins al 31 de maig per a donar pas a la nova targeta de plàstic, però la Conselleria de Medi Ambient, Infraestructures i Territori ha ampliat fins al 8 de juny el termini de validesa d’esta targeta de transport jove gratuït de cartó per a aquells usuaris que no hagen rebut el suport amb l’objectiu de garantir que l’enviament per correu de la nova targeta Móbilis 30 arribe a temps a tots els usuaris que l’han sol·licitada.

La Generalitat ha pres esta decisió amb l’objectiu que les últimes targetes personalitzades arriben als menors de 31 anys, que podran beneficiar-se de nous descomptes una vegada finalitze la mesura. Quasi la totalitat d’estes ja han sigut distribuïdes, però en queden unes poques que, encara que han sigut expedides, arribaran als domicilis dels sol·licitants en els pròxims dies.

Esta actualització, el procediment per a la sol·licitud de la qual està habilitat des de febrer, representa un avanç al permetre un suport més segur i durador. A més, per primera vegada permetrà als jóvens menors de 31 anys accedir gratuïtament al transport metropolità en tota la Comunitat Valenciana mitjançant un sol suport més resistent i avançat, a més de garantir un marc estable per a les bonificacions dirigides a este col·lectiu.

En un primer moment, s’havia establit l’1 de maig com a data límit per a la transició del suport de cartó al de plàstic, moment en el qual els suports actuals deixarien de ser acceptats. No obstant això, es va decidir ampliar el termini per a facilitar tota la gestió, així com ampliar el personal del dispositiu, i es va fixar el 31 de maig com a data límit per a l’ús del suport de cartó. Ara, s’ha tornat a prolongar el seu ús uns pocs dies per als últims usuaris que no han rebut el suport.

Les noves targetes, fabricades en plàstic, estan personalitzades amb la fotografia i les dades del titular. Per a facilitar la transició, hi ha habilitat un tràmit telemàtic en la pàgina web de la Generalitat a on els usuaris poden sol·licitar-la i rebre-la directament en el seu domicili. Tots els jóvens que han rebut la targeta poden utilitzar-la des del primer moment una vegada validada.

**Com sol·licitar la targeta?**

Per a obtindre la nova targeta, és necessari aportar, en el tràmit telemàtic habilitat, el Carnet Jove en vigor de l’Institut Valencià de la Joventut (IVAJ), així com una fotografia i còpia del DNI. Els menors de 14 anys podran sol·licitar-la presentant el llibre de família en lloc del Carnet Jove, juntament amb el DNI de la persona tutora.

Una vegada revisada la documentació, la targeta serà emesa i enviada per correu ordinari a l’adreça indicada en la sol·licitud. És important destacar que només s’emetran mitjançant este procediment, sense opció a entrega presencial. El preu del suport és el que s’establix en les tarifes vigents, actualment 4 euros, i l’enviament a domicili serà temporalment gratuït.

El tràmit per a la renovació es pot realitzar de manera en línia en la [pàgina web de la Generalitat](https://atmv.gva.es/va/inici).

Fecha: 30/05/2025